Акамелиа ашәҭқәа еиуеиԥшым аԥшшәхәқәа рымоуп: аҟаԥшь, ашкәакәа, агәил-пшшәы. Абыӷьқәа ракәзар — ишьацԥштәылоуп. Иапониантәи акамелиа Аԥсныҟа иааган XIX ашәышықәса аҩбатәи азбжазы. Аратәи аҳауаԥхарра даарагьы ианаалеит иара.
Камелиеи ачаи еиуацәоуп. Урҭ аҩбагьы шьҭрала Китаи Иапониеи иатәуп.
Ари ашәҭ иамоу ахьӡ ԥшӡа иезуиттәи абер, аботаник Георг Иозеф Камелиус ихьӡ иадҳәалоуп, иара XVIII ашәышықәсазы аҵиаа Европаҟа иааигеит.
Аҟәатәи аботаникатә баҳча аҟны иапониатәи акамелиа 1850 шықәсазы еиҭаҳан.
Иблахкыгоу "аиапонка" ианаалоз аԥснытәи аҳауа аԥшааит. Иҟәандоу, ицәааку аӡын даара ианалоит.
Акамелиа асубротопикатә ҭагылазаашьа азыманшәалоуп, ашәҭқәа рыла Аԥсны жәлар аргәырӷьоит.
Иапониатәи акамелиа - Аԥсны лассы-лассы иуԥыло, иҷыдоу ахылаԥшра зҭахӡам ҵиаауп.